Nylig ble det kjent at konsernsjefen i Vy, Geir Isaksen, slutter i lederjobben og går over i en stilling som rådgiver i selskapet. Isaksens ansettelsesavtale gir ham rett til å gå over i en rådgiverstilling i selskapet og beholde 80 prosent av fastlønnen han hadde som konsernsjef, noe som betyr en årslønn på rundt 3,2 millioner kroner. Den 3. desember var Vy-sjefens lønnspakke, og topplederlønninger i statlig eide selskaper generelt, temaet for Debatten på NRK, der programleder Fredrik Solvang gjorde et poeng av at hverken styreleder eller noen andre fra Vy ville stille opp for å forsvare praksisen i selskapet.

Dette er en viktig debatt. Men det er også en vanskelig debatt. Ofte er problembeskrivelsen implisitt eller utydelig, og bevisføringen er av det anekdotiske slaget. Temaet innbyr dessuten til en tabloid vinkling. Det uuttalte premisset for Debatten på NRK var at statlige toppledere generelt har et lønnsnivå som er urimelig høyt, og at utviklingen går i feil retning i form av stadig større lønnsforskjeller mellom toppledere og andre. Politikerne som var med, ble av Solvang kort og greit avkrevd svar på hva de ville gjøre med dette.

Betydelig økning i topplederlønningene